ประกาศกระทรวงมหาดไทยเรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ(เฉพาะกิจการประมงทะเล) ตามมติคณะรัฐมนตรี เมื่อวันที่ 6 สิงหาคม พ.ศ. 2556-------------------------------------------------------- อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรี ตามมติคณะรัฐมนตรี เมื่อวันที่ 6 สิงหาคม พ.ศ. 2556 ออกประกาศไว้ ดังต่อไปนี้ข้อ ๑ คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษ ตามประกาศนี้ หมายถึง คนต่างด้าวหลบหนีเข้าเมืองสัญชาติเมียนมาร์ ลาว และกัมพูชา ที่เข้ามาหรืออยู่ในราชอาณาจักรก่อนวันที่ประกาศนี้มีผลใช้บังคับ และทํางานในเรือประมงเพื่อจับสัตว์น้ําทางทะเลกับนายจ้างอยู่แล้วใน 22 จังหวัด ที่มีพื้นที่ติดทะเล ได้แก่ จังหวัดกระบี่ จันทบุรี ฉะเชิงเทรา ชลบุรี ชุมพร ตราด ตรัง นครศรีธรรมราช นราธิวาส ประจวบคีรีขันธ์ ปัตตานี พังงา เพชรบุรี ภูเก็ต ระนอง ระยอง สมุทรปราการ สมุทรสาคร สมุทรสงคราม สุราษฎร์ธานี สงขลา และสตูล คนต่างด้าวหลบหนีเข้าเมืองสัญชาติเมียนมาร์ ลาว และกัมพูชา กลุ่มอื่นซึ่งได้มีมติคณะรัฐมนตรี มติสภาความมั่นคงแห่งชาติ หรือคําสั่งของกระทรวงมหาดไทย กําหนดแนวทางปฏิบัติเป็นการเฉพาะ ไม่อยู่ในข่ายอนุญาตตามประกาศนี้ข้อ ๒ คนต่างด้าวตามข้อ 1 ที่ประสงค์จะได้รับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้ ให้คนต่างด้าวและนายจ้างของคนต่างด้าวดังกล่าว ดําเนินการดังนี้ (1) ให้นายจ้างของคนต่างด้าวไปแจ้งต่อเจ้าหน้าที่ของกรมการจัดหางาน ว่ามีคนต่างด้าวเป็นลูกจ้างของตนจํานวนเท่าใด พร้อมรายชื่อ หลักฐานการจ้างงาน และรูปถ่าย 2 รูป เพื่อให้เจ้าหน้าที่ออกเอกสารรับรองว่ามีการจ้างงานจริง ตามแบบที่อธิบดีกรมการจัดหางานกําหนดท้ายประกาศนี้ (2) ให้นายจ้างนําเอกสารที่กรมการจัดหางานรับรองแล้วตาม (1) ใช้เป็นหลักฐานในการนําคนต่างด้าวไปรายงานตัวพร้อมคนต่างด้าว โดยให้คนต่างด้าวรายงานตัวต่อนายทะเบียนจังหวัด นายทะเบียนอําเภอ หรือนายทะเบียนท้องถิ่น ณ ท้องที่ที่คนต่างด้าวอาศัยอยู่ในจังหวัดตามข้อ 1 ภายในเวลาระหว่างวันที่ 25 กันยายน พ.ศ. 2556 ถึงวันที่ 23 ธันวาคม พ.ศ. 2556 เพื่อจัดทําทะเบียนประวัติและบัตรประจําตัวตามกฎหมายว่าด้วยการทะเบียนราษฎร (ท.ร.38/1) ตามเงื่อนไขและวิธีการ ที่ผู้อํานวยการทะเบียนกลาง กรมการปกครองกําหนด (3) ให้คนต่างด้าวและนายจ้างของคนต่างด้าวดังกล่าวนําเอกสาร ตาม (2) ไปยื่นคําขอรับใบอนุญาตทํางาน ภายในระยะเวลาและหลักเกณฑ์ที่อธิบดีกรมการจัดหางานประกาศกําหนดตามกฎหมายว่าด้วยการทํางานของคนต่างด้าวข้อ ๓ มิให้นํามาตรา 54 แห่งพระราชบัญญัติคนเข้าเมือง พ.ศ. 2522 มาใช้บังคับแก่คนต่างด้าวตามข้อ 1 ที่ได้ดําเนินการตามหลักเกณฑ์ตามข้อ 2 แห่งประกาศนี้แล้ว ซึ่งได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับ ตามระยะเวลาที่ได้รับอนุญาตให้ทํางาน ทั้งนี้ ไม่เกินวันที่ 24 กันยายน พ.ศ. 2557ข้อ ๔ การอนุญาตให้คนต่างด้าวอยู่ในราชอาณาจักรได้เป็นการชั่วคราวตามประกาศนี้เป็นอันสิ้นผลในกรณีอย่างหนึ่งอย่างใด ดังต่อไปนี้ (1) เป็นโรคต้องห้ามตามที่กระทรวงสาธารณสุขประกาศกําหนดหรือเป็นผู้ที่สุขภาพไม่สมบูรณ์แข็งแรงที่เป็นอุปสรรคต่อการทํางานโดยอยู่ในดุลยพินิจของแพทย์ (2) ต้องโทษตามคําพิพากษาถึงที่สุดให้จําคุก เว้นแต่ความผิดซึ่งได้กระทําโดยประมาท หรือความผิดลหุโทษ (3) ออกนอกเขตพื้นที่จังหวัดโดยไม่ได้รับอนุญาตตามข้อ 5 เว้นแต่ได้เคลื่อนย้ายออกนอกท้องที่จังหวัดที่ได้รับอนุญาตโดยทางเรือ เพื่อไปทํางานในท้องที่ทุกแห่งที่มีท่าเรือทําการประมงทะเล ทั้งนี้ มิให้ออกนอกเขตบริเวณท่าเรือที่ทําการประมงทะเล (4) หน่วยงานด้านความมั่นคง หรือการรักษาความสงบเรียบร้อย รายงานว่าคนต่างด้าวผู้ใดมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน หรือมีพฤติการณ์น่าเชื่อว่าเป็นภัยต่อสังคม หรือจะก่อเหตุร้ายให้เกิดอันตรายต่อความสงบสุข หรือความปลอดภัยของประชาชนหรือความมั่นคงแห่งราชอาณาจักร (5) คนต่างด้าวถูกเลิกจ้างไม่ว่าในกรณีใด ๆ ในกรณีตาม (5) ให้นายจ้างแจ้งให้นายทะเบียนตามกฎหมายว่าด้วยการทํางานของคนต่างด้าวทราบภายในเจ็ดวันนับแต่วันที่ได้เลิกจ้าง คนต่างด้าวที่ถูกนายจ้างเดิมเลิกจ้างตาม (5) หากประสงค์จะทํางานในราชอาณาจักรต่อไป ต้องมีนายจ้างใหม่รับเข้าทํางานในเรือประมงทะเลเท่านั้น ภายในสิบห้าวันนับแต่วันที่ไม่ได้ทํางานอยู่กับนายจ้างเดิม ทั้งนี้ ให้นําความในข้อ 2 (3) มาบังคับใช้กับนายจ้างใหม่ในกรณีนี้โดยอนุโลมข้อ ๕ เมื่อมีเหตุจําเป็นต้องออกนอกเขตท้องที่จังหวัดที่ได้จัดทําทะเบียนประวัติ หรือจังหวัดที่ได้รับอนุญาตให้ทํางาน เพื่อปฏิบัติตามกฎหมาย ระเบียบ ข้อบังคับ เป็นพยานศาล ได้รับหมายเรียกจากพนักงานสอบสวน มีหนังสือเรียกตัวจากหน่วยงานในสังกัดกระทรวงแรงงาน หรือเพื่อการรักษาพยาบาล คนต่างด้าวจะออกนอกเขตท้องที่ได้เมื่อได้รับอนุญาตจากผู้ว่าราชการจังหวัด กรณีได้รับอนุญาตให้ทํางานในเรือประมงกับนายจ้างใหม่ ตามเงื่อนไขที่กรมการจัดหางานกําหนด และต้องออกนอกเขตท้องที่จังหวัดที่ได้จัดทําทะเบียนประวัติหรือจังหวัดที่ได้รับอนุญาตให้ทํางานตามกฎหมายว่าด้วยการทํางานของคนต่างด้าว ให้นําความในวรรคหนึ่งมาใช้บังคับโดยอนุโลมผู้มีอํานาจลงนาม - ประกาศ ณ วันที่ 19 กันยายน พ.ศ. 2556 จารุพงศ์ เรืองสุวรรณรัฐมนตรีว่าการกระทรวงมหาดไทย